
Szkenner alapú nyomdetektor elemző rendszer összehasonlítása hagyományos optikai mikroszkópos módszerrel

A nyomdetektorokat nemzetközi és hazai mérési gyakorlatban is sokszor alkalmazzák különböző alfasugárzó radionuklidok mérésére. Az alkalmazott nyomdetektorok anyaga igen széles skálán változik: a leggyakrabban alkalmazott detektor valamilyen szerves anyag, polimer műanyag. A legelterjedtebb típus a polikarbonátból készült CR-39 típusú detektor. Ez egy átlátszó műanyag, melyet szemüveglencsék gyártására is alkalmaznak bizonyos optikai tulajdonságai miatt. A detektorok működésének alapja, hogy a nagyenergiájú töltött részecskék (ilyen az alfa-részecske is) sérüléseket okoznak a haladási vonaluk mentén. A keletkezett nyom nagysága néhány nm, mely túl kicsi ahhoz, hogy látni lehessen. Így a gyakorlatban kémiai maratást követően vállnak detektálhatóvá. A detektálást legtöbb esetben valamilyen optikai mikroszkóp segítségével végzik.
Az elmúlt években a CR-39 detektorral történő mérések során keletkezett nyomok feldolgozásához és számlálásához, egyre több kutatócsoport fejleszt új módszereket. Ebben a dolgozatban az általam fejlesztett nagyfelbontású síkágyas szkenneren alapuló kiértékelési módszert és annak minőség ellenőrzését mutatom be. A fejlesztéshez nagyfelbontású (4800x4800 dpi) szkennert használtam és több, a kereskedelemben elérhető szoftver segítségével dolgoztam fel a besugárzott CR-39-es detektorokat. A kiértékeléseket elvégeztem transzmisszios és reflexiós módban is, a kapott képeket kiértékeltem egyszerű alakfelismerés nélküli és alakfelismeréssel is rendelkező képanalizáló szoftverek segítségével is. A kimutatási határ csökkentése és a módszer jobb megbízhatósága érdekében több háttércsökkentési módszert is megvizsgáltam. A legjobb eredményt adó módszer minőség ellenőrzését elvégeztem és a módszert validáltam, melynek során meghatároztam a mérések reprodukálhatóságát, a mérések öszbizonytalanságát és a mérés precizitását a referencia detektorokhoz képest.
Összehasonlító elemzést hajtottam végre melynek során – 563 detektor kiértékelését végeztük el hagyományos (optikai mikroszkópos) és a nagyfelbontású szkennert használó módszerrel is – megállapítottam, hogy a fejlesztett módszer alkalmas a nyomok nagy pontosságú és megbízható elemzésére. Az új módszernek köszönhetően a nyomdetektorok kiértékelési ideje nagymértékben csökkent valamint a jel-alakfelismerésnek köszönhetően úgynevezett állnyomok (karcok, szennyeződések) sem zavarják az elemzések pontosságát.



